12. ΑΠΟΦΑΣΙΣ ΥΠΟΥΡΓΟΥ ΔΙΚΑΙΟΣΥΝΗΣ Αριθ. 90438 της 14/30 Σεπτ. 1978 (ΦΕΚ Β΄ 850) Περί καθορισμού του τρόπου προκαταβολής και εισπράξεως της δικηγορικής αμοιβής. Έχοντες υπ’ όψει: α)τας διατάξεις του άρθρ. 96 του Ν.Δ. 3026/54 «περί του Κώδικος των Δικηγόρων» ως τούτο αντικατεστάθη υπό του άρθρ. 23 του Νόμ. 723/1977 «περί αντικαταστάσεως διατάξεών τινων του Ν.Δ. 3026/54 «περί του Κώδικος των Δικηγόρων και άλλων τινών διατάξεων» και β)την γνώμην της Συντονιστικής επιτροπής των Δικηγορικών Συλλόγων του Κράτους, διατυπωθείσαν δια του υπ’ αριθ. 10140/1977 εγγράφου αυτής, αποφασίζομεν: α)Η προκαταβολή της δικηγορικής αμοιβής όπου αύτη είναι υποχρεωτική, συμφώνως τω άρθρ. 96 του Ν.Δ. 3026/1954, ως τούτο αντικατεστάθη υπό του άρθρ. 23 του Νόμ. 723/1977, γίνεται εις την αρμοδίαν προς τούτο Υπηρεσίαν εκάστου Δ. Συλλόγου. β)Η είσπραξις της αμοιβής γίνεται δια τριπλοτύπων αποδείξεων του Δικηγορικού Συλλόγου συνεραμμένων και ηριθμημένων εις στελέχη ανά πεντήκοντα. Το έν τριπλότυπον παραμένει εις το στέλεχος, τα δε δύο άλλα παραδίδονται εις τον προκαταβάλλοντα την αμοιβήν. Εις τα τριπλότυπα αναγράφεται το ονοματεπώνυμον του διαδίκου και του καταθέτου, εφ’ όσον είναι διάφορον τούτου πρόσωπον, το ονοματεπώνυμον του δικηγόρου υπέρ ου η κατάθεσις, - ή επί πλειόνων τα ονοματεπώνυμα αυτών – το είδος της δικαστικής ενεργείας, το Δικαστήριον ή η Αρχή ενώπιον της οποίας η δικαστική ενέργεια, το ποσόν της προεισπραττομένης αμοιβής, ως και παν άλλον αναγκαίον στοιχείον. γ)Το έν εκ των λαμβανομένων υπό του καταθέτου δύο τριπλοτύπων θα προσάγεται εις το Δικαστήριον και θα επισυνάπτεται εις την δικογραφίαν ως δικαιολογητικόν της αμοιβής του Δικηγόρου δια τας πράξεις της προδικασίας, τας επακολούθους διαδικαστικάς ενεργείας και την επ’ ακροατηρίω παράστασιν αυτού, το δε τρίτον θα παραδίδεται εις τον υπέρ ου η κατάθεσις Δικηγόρον ως δικαιολογητικόν αναλήψεως υπ’ αυτού του καταθέντος ποσού. δ)Εις περίπτωσιν παραστάσεως άλλου δικηγόρου εκτός του εν τω τριπλοτύπω αναφερομένου, δεν απαιτείται προς τούτο ετέρα κατάθεσις. Εν τη περιπτώσει ταύτη αποδίδεται υπό του Συλλόγου το προκαταβληθέν ποσόν εις τον παραστάντα και προσάγοντα το τριπλότυπον Δικηγόρον, επί τη υπευθύνω δηλώσει του αναγραφομένη εν τη πράξει εξοφλήσεως, περί παραστάσεως τούτου αντί του εν τω τριπλοτύπω αναφερομένου δικηγόρου. ε)Εις περίπτωσιν καθ’ ην ο διάδικος δεν ήθελε παραστή ούτε δια του εν τω τριπλοτύπω αναφερομένου δικηγόρου ούτε δι’ άλλου δικηγόρου, το προκαταβληθέν ποσόν αποδίδεται εις τον καταθέσαντα επί τη προσαγωγή και των δύο τριπλοτύπων κατόπιν υπογραφής επ’ αυτών, ως και επί του στελέχους, πράξεως αναλήψεως των προκαταβληθέντων εκ μέρους του καταθέτου. ς)Διά παράστασιν ή δικαστικάς ενεργείας πλειόνων δικηγόρων απαιτείται ιδιαιτέρα κατάθεσις δι’ έκαστον τούτων. ζ)Εφ’ όσον ήθελον τηρηθή αι ανωτέρω διατυπώσεις, ο Σύλλογος καταβάλλων εις τον Δικηγόρον ή επιστρέφων εις τον καταθέτην το καταβληθέν ποσόν, ουδεμίαν υπέχει ευθύνην τόσον έναντι του καταθέτου όσον και έναντι του υπέρ ου η κατάθεσις ή του παραστάντος δικηγόρου. η)Εκ της εισπραττομένης κατά τα άνω δικηγορικής αμοιβής θα παρακρατείται κατά την απόδοσιν εις τον Δικηγόρον, ποσοστόν 10%. Το ποσοστόν τούτο θα διανέμεται, κατά την υπό των ισχυουσών εκάστοτε διατάξεων οριζομένην αναλογίαν, μεταξύ του οικείου Δικ. Συλλόγου προς κάλυψιν των δαπανών προεισπράξεως, του παρά τω Ταμείω Νομικών «Κλάδου Επικουρικής Ασφαλίσεως Δικηγόρων» και του οικείου Ταμείου Προνοίας Δικηγόρων. θ)Τα αναλογούντα εις τα Ταμεία Προνοίας Δικηγόρων και εις τον παρά τω Ταμείω Νομικών «Κλάδον Επικουρικής Ασφαλίσεως Δικηγόρων» ποσοστά θα κατατίθενται υπό των Δικηγορικών Συλλόγων εις τας Τραπέζας τας οποίας θα ορίσουν τα ενδιαφερόμενα Ταμεία ή θα αποδίδωνται απ’ ευθείας εις ταύτα. ι)Ο τρόπος ελέγχου περί των παρακρατουμένων και των αποδιδομένων ποσοστών καθορίζεται υπό των κατά την προηγουμένην παράγραφον δικαιούχων Ταμείων, ανακοινούται δε προ της ενάρξεως τούτου εις τους οικείους Δικ. Συλλόγους. Η παρούσα δημοσιευθήτω εις την Εφημερίδα της Κυβερνήσεως. 